釋奠禮成上安撫大觀文十四韻
作者：喻良能
朝代：宋

paragraphs: 鉅宋中興日，全閩極治年。
保釐須碩德，鎮撫頼真賢。
燕寢何曾逸，儒宮最所先。
上丁將蕆事，仲月乃修虔。
鉶鼎參罍洗，犧尊間豆籩。
低昂衮繡服，拜起冕旒前。
庭燎明如晝，爐薰滃似煙。
曏風人引領，觀禮士填咽。
闔郡讙聲沸，熙朝盛事傳。
僖公甘避路，常相敢差肩。
宜有新詩播，庸昭美化宣。
陋儒何幸會，典禮獲周旋。
南紀非工部，中和豈子淵。
斐然形頌述，深媿采芹篇。